钦定古今图书集成/历象汇编/庶征典/第186卷 > 王充论衡 > 《为纳言姚璹等贺瑞桃表》唐·李峤
## 钦定古今图书集成/历象汇编/庶征典/第186卷 > 王充论衡 > 《为纳言姚璹等贺瑞桃表》唐·李峤

臣某等言：伏见内出灵桃四实，共同一蒂，禁园芳果，
仙庭奇树。名珍杏柰，族茂樱胡。鲜花发于上春，嘉实
成于早夏。四而为一，表四裔之一君；异而为同，明异
才之同贯。汉宫留核，曾未所窥；卫国报琼，何能窃似？
殊祥灵应，叠贶骈臻，凡在见闻，孰不欢跃。臣等谬当
枢近，累觌休符，喜抃之情，实万恒品。无任欣庆之至，
谨奉表陈贺以闻。